Diari Oficial de la Generalitat Valenciana


Sumari del DOGV 5116, del 18-10-2005 (2005/11108)

RESOLUCIÓ de l'1 de setembre de 2005, de la directora general de Justícia, per la qual es disposa l'obertura del període d'informació pública sobre la creació del Col·legi Professional de Llicenciats en Ciències Ambientals de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5116

Data del DOGV
:   18-10-2005

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2005/11229


Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de l'1 de setembre de 2005, de la directora general de Justícia, per la qual es disposa l'obertura del període d'informació pública sobre la creació del Col·legi Professional de Llicenciats en Ciències Ambientals de la Comunitat Valenciana. [2005/X11013]
  
La Constitució espanyola, en l'article 149.1.18, reserva a l'Estat la competència sobre les bases del Règim Jurídic de les Administracions Públiques; i en l'article 36 preveu que la Llei regularà les peculiaritats pròpies del règim jurídic dels col·legis professionals. La legislació bàsica en dita matèria, dictada per l'Estat, es troba recollida en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre, el Reial Decret Llei 5/1996, de 7 de juny, la Llei 7/1997 i el Reial Decret 6/2000, de 23 de juny.
  
Per la seua banda, l'Estatut d'Autonomia de la Comunitat Valenciana, en l'article 31, apartat 22, confereix a la Generalitat Valenciana competència exclusiva en matèria de Col·legis Professionals i exercici de professions titulades, sense perjudici del que disposen els articles 36 i 139 de la Constitució.
  
Fent ús d'aquestes competències es va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana, en l'article 7 de la qual es disposa que la creació de col·legis professionals, amb àmbit d'actuació a la Comunitat Valenciana, sense perjudici de l'àmbit territorial dels ja existents, es farà mitjançant una Llei de la Generalitat, amb audiència prèvia dels col·legis professionals existents que puguen veure's afectats.
  
En aplicació del marc establit per dita llei, Rosa María Aguilella Forner, i vuitanta-dos promotors més, van acordar iniciar els tràmits adients per a la creació del Col·legi Professional de Llicenciats en Ciències Ambientals de la Comunitat Valenciana, i per a això es va formalitzar, davant dels òrgans competents de la Generalitat Valenciana, la corresponent petició de creació de tal Col·legi com a corporació de dret públic, amb personalitat jurídica pròpia i plena capacitat per al compliment dels seus fins, sent el seu àmbit territorial la Comunitat Valenciana.
  
L'article 45 de la Constitució Espanyola estableix que tots tenim dret a gaudir d'un medi ambient adequat per al desenvolupament de la persona, així com el deure conservar-lo. I sent que l'interés social per la conservació del mateix ha anat progressivament en augment, la creació del Col·legi Professional de Llicenciats en Ciències Ambientals de la Comunitat Valenciana, des del punt de vista de l'interés públic, respon a la necessitat regulació de les tasques a exercir pels professionals afectats per la creació del Col·legi, que poden tindre rellevància social i interés general. Comprenen, entre altres, la gestió ambiental de ens privats en diferents sectors i activitats, la gestió i administració pública ambiental, la consultoria, auditoria i desenvolupament i implantació de sistemes de Gestió Ambientals, la investigació, disseny i desenvolupament de productes, serveis i altres aplicacions ambientals, ecoeficiència i ecoinnovació, l'assessorament científic i tècnic sobre temes de sostenibilitat mediambiental, l'estudi, disseny i implantació de polítiques, plans, programes i projectes ambientals, la planificació, anàlisi i gestió d'espais naturals, l'ordenació i gestió del territori, l'estudi, anàlisi i gestió dels recursos naturals, l'anàlisi de riscos naturals i antròpics, la vigilància, prevenció i control de la qualitat ambiental, la gestió de residus, la gestió de recursos hídrics, la interpretació, disseny i valoració del paisatge, la seguretat i higiene industrials, l'avaluació de l'impacte ambiental, l'economia ambiental i l'economia ecològica, la gestió energètica, la prevenció, anàlisi, gestió i tractament de la contaminació, i en general totes aquelles activitats i projectes que tenen relació amb el medi ambient i la seua gestió d'acord amb les noves normatives.
  
Així mateix, la creació de tal Col·legi professional també persegueix, juntament amb el fet ordenar l'exercici de la professió mitjançant l'establiment de criteris deontològics, dotar un ampli col·lectiu de professionals d'una organització adequada, capaç de vetllar per la defensa dels seus interessos.
  
Quant a la titulació a què es vincula i els professionals que se n'integraran, el Reial Decret 2.083/1994, de 20 d'octubre, estableix el títol universitari de llicenciat en Ciències Ambientals i les directrius generals pròpies dels plans d'estudis conduents a la seua obtenció, en compliment de l'article 28 de la Llei Orgànica 11/1983, de 25 d'agost, de Reforma Universitària, i de conformitat amb el llavors vigent Reial Decret 1.497/1987, de 27 de novembre, modificat per Reial Decret 1267/1994, de 10 de juny. Alternativament a l'exigència de dita llicenciatura, cabrà la incorporació a aquest Col·legi per homologació o habilitació oficial, o bé acreditant la mateixa capacitació oficial o llicència administrativa per a l'exercici de tal activitat professional.
  
Per tot allò que s'ha exposat, fent ús de les competències atribuïdes pel Decret 181/2004, de l'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, i en compliment del que preveu l'article 10.2 del Decret 4/2002, de 8 de gener, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, resolc:
  
Primer
  
Sotmetre a informació pública, per un termini de 30 dies, la petició de creació del Col·legi Professional de Llicenciats en Ciències Ambientals de la Comunitat Valenciana, per tal que els titulars de drets o interessos legítims, individuals o col·lectius, afectats per la creació de l'esmentat Col·legi, formulen les al·legacions que estimen pertinents.
  
Segon
  
Les al·legacions, a què es fa referència en l'apartat anterior, es presentaran al Registre General d'aquesta Conselleria, siti al carrer de l'Historiador Chabàs núm. 2, València-46202, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.